ปรับทิศยานยนต์รองรับศก.ขาลง มุ่งรถตู้บรรทุก
โพสต์ทูเดย์ &#8212; ปรับแผนพัฒนาอุตสาหกรรมรถยนต์ระยะ 2 หนุนไทยเป็นฐานผลิตรถบรรทุก รถตู้
23 ก.ย. 2552

โพสต์ทูเดย์ — ปรับแผนพัฒนาอุตสาหกรรมรถยนต์ระยะ 2 หนุนไทยเป็นฐานผลิตรถบรรทุก รถตู้ 
นายวัลลภ เตียศิริ ผู้อำนวยการสถาบันยานยนต์ เปิดเผยว่า ที่ประชุมคณะกรรมการสถาบันยานยนต์เตรียมทบทวนแผนพัฒนาอุตสาห กรรมรถยนต์ระยะ 2 ใหม่ (2550-2554) เนื่องจากสถานการณ์ตลาดรถยนต์ได้เปลี่ยนไปตามเศรษฐกิจที่ชะลอตัวลง จึงต้องหาฐานการผลิตสินค้าใหม่เข้ามาแทน เช่น รถบรรทุก และรถตู้ 
ทั้งนี้ จะเสนอให้สำนักงานเศรษฐกิจอุตสาหกรรม และสำนักงานส่งเสริมการลงทุน (บีโอไอ) พิจารณาเพิ่มสิทธิประโยชน์ให้กับบริษัทรถยนต์ที่จะเข้ามาลงทุน
เบื้องต้นได้หารือกับค่ายรถญี่ปุ่นแล้ว ซึ่งแสดงความสนใจ เนื่องจากขณะนี้เงินเยนแข็งค่าขึ้น หากใช้ไทยเป็นฐานผลิตจะทำให้ต้นทุนลดลง และได้อานิสงส์ข้อตกลงการค้าเสรีอาเซียนจะทำให้การส่งออกและนำเข้าไม่ต้องเสียภาษีการย้ายฐานผลิตมาที่ไทยที่เดียวก็สามารถส่งออกไปได้ทั้งหมด
สำหรับแผนระยะที่ 3 (2555-2559) จะมุ่งเน้นสินค้าหลักคือ รถประหยัดพลังงาน รถไฮบริด และใช้พลังงานไฟฟ้า หลังจากหารือกับค่ายรถยนต์ญี่ปุ่น พบว่าแนวโน้มตลาดรถยนต์จะเป็นไปในทิศทางเดียวกัน 
นายดำริ สุโขธนัง ปลัดกระทรวงอุตสาหกรรม กล่าวว่า การจัดทำแผนพัฒนาอุตสาหกรรมยานยนต์ 5 ปี (2553-2557) เพื่อให้สามารถรักษาตลาดส่งออกรถยนต์ไทย และเพิ่มนโยบายเปลี่ยนคู่แข่งใหม่จากเดิมที่เป็นญี่ปุ่นและสหรัฐ มาเป็นกลุ่มประเทศที่กำลังพัฒนา เนื่องจากผลกระทบจากวิกฤตเศรษฐกิจทำให้ค่ายรถยนต์ข้ามชาติเริ่มย้ายฐานการผลิตมาเอเชียมากขึ้น เช่น จีน อินเดีย และอินโดนีเซีย